
AVIZ
asupra propunerii legislative   pentru modificarea Anexei la Legea nr.111/2005 privind vânzarea bunurilor imobile în care se desfăşoară activităţi de asistenţă sanitar-veterinară  
În conformitate cu prevederile Regulamentului Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare,  cu propunerea legislativă pentru modificarea Anexei la Legea nr.111/2005 privind vânzarea bunurilor imobile în care se desfăşoară activităţi de asistenţă sanitar-veterinară, trimisă cu adresa nr. P.l.-X  671 din 13 septembrie 2006, înregistrată sub nr.31/1071 din 14.09.2006.

Camera Deputaţilor este  Cameră decizională.
Senatul, în calitate de primă Cameră sesizată, a respins propunerea legislativă, în şedinţa din 7 septembrie 2006.
Potrivit prevederilor art. 61 din Regulamentul Camerei Deputaţilor, Comisia a dezbătut propunerea legislativă, menţionată mai sus, în şedinţa din  2 octombrie  2006.

Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr. 398/17.03.2006. Guvernul, prin punctul de vedere transmis, nr. 1463/08.05.2006, precizează că nu susţine adoptarea acestei propuneri legislative.

În urma dezbaterilor, Comisia a hotărât, cu unanimitate de voturi, avizarea negativă a  propunerii legislative, deoarece modificarea Anexei la OUG nr. 89/2004 în sensul includerii suprafeţelor de teren aferente circumscripţiilor sanitar-veterinare din judeţul Cluj se poate realiza doar în baza măsurătorilor cadastrale actuale. De asemenea, Agenţia Domeniilor Statului urmează să demareze un proces de identificare a tuturor situaţiilor similare existente în ţară, pentru a fi reglementate unitar. 

 În raport de obiectul şi conţinutul său propunerea legislativă face parte din categoria legilor ordinare.

